I. Mikloš, podpredseda vlády a minister financií SR: (2003-07-03):
Ďalším dôvodom predloženia tejto novely je zmena v zložení najvyšších orgánov Fondu ochrany vkladov, t. j. v trvalom zložení Rady a Dozornej rady Fondu ochrany vkladov tak, aby sa zabezpečil početný pomer troch zástupcov komerčných bánk, dvoch zástupcov Národnej banky Slovenska a dvoch zástupcov ministerstva financií. Uvedeným zložením sa sleduje zamedzenie absolútnej kontroly komerčných bánk, čím sa zamedzí vzniku potenciálneho konfliktu záujmov medzi komerčnými bankami a Fondom ochrany vkladov. V neposlednom rade ide o zrušenie ustanovenia o oprávnení Fondu ochrany vkladov poskytovať úvery bankách v nútenej správe. Popri zohľadnení podnetov od Svetovej banky je cieľom predloženého návrhu novely zákona o ochrane vkladov tiež úprava viacerých ustanovení v doterajšom zákone o ochrane vkladov. Ide o úpravy vzhľadom na novú legislatívu, predovšetkým nový zákon o platobnom styku, nový zákon o cenných papieroch a investičných službách a nový zákon o ochrane osobných údajov, ako aj vzhľadom na poznatky a skúsenosti Fondu ochrany vkladov zo zabezpečovania vyplácania úhrad za zákonom chránené nedostupné bankové vklady vrátane poznatkov zo sporov súvisiacich s vyplácaním náhrad za nedostupné bankové vklady. Ďakujem pekne za pozornosť. P. Rusko, podpredseda NR SR: Ďakujem pekne, pán podpredseda. Poprosím spoločného spravodajcu z výboru pre financie, rozpočet a menu pána poslanca Jozefa Hurbana, aby informoval Národnú radu o výsledku rokovania výborov o tomto návrhu zákona a aby odôvodnil stanovisko gesčného výboru. J. Hurban, poslanec: Vážený pán predsedajúci, vážené kolegyne a kolegovia, dovoľte mi, aby som vás oboznámil so spoločnou správou Výboru Národnej rady Slovenskej republiky pre financie, rozpočet a menu a Ústavnoprávneho výboru Národnej rady o výsledku prerokovania vládneho návrhu zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov. Uvedený materiál máte k dispozícii ako tlač 223a. Národná rada Slovenskej republiky uznesením č. 287 z 20. mája 2003 pridelila tento vládny návrh zákona Výboru Národnej rady pre financie, rozpočet a menu a Ústavnoprávnemu výboru Národnej rady, ktoré predmetný návrh zákona prerokovali. Gestorský výbor nedostal do začatia rokovania o tomto vládnom návrhu zákona stanoviská poslancov Národnej rady podané v súlade s § 75 ods. 2 zákona č. 350/1996 Z. z. o rokovacom poriadku. Určené výbory Národnej rady odporúčajú Národnej rade Slovenskej republiky predložený návrh schváliť s pozmeňujúcimi a doplňujúcimi návrhmi tak, ako sú uvedené v spoločnej správe (tlač 223a) v časti IV. Gestorský výbor odporúča Národnej rade Slovenskej republiky predložený vládny návrh zákona, ktorým sa mení a dopĺňa zákon Národnej rady č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov, schváliť s pozmeňujúcimi a doplňujúcimi návrhmi. Gestorský výbor ma poveril, aby som predniesol túto spoločnú správu výborov na schôdzi Národnej rady a zároveň navrhol Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynú z rozpravy, a hlasovať o predmetnom návrhu zákona ihneď po ukončení rozpravy k nemu. Pán predsedajúci, skončil som, otvorte, prosím, rozpravu. P. Rusko, podpredseda NR SR: Ďakujem pekne. Otváram rozpravu, pričom konštatujem, že písomne sa do rozpravy neprihlásil nikto. Dávam možnosť prihlásiť sa do rozpravy ústne. Ďakujem pekne. Končím možnosť prihlásiť sa do rozpravy ústne. Konštatujem, že sa prihlásil pán poslanec Karlin, a dávam mu slovo. Nech sa páči. G. Karlin, poslanec: Vážený pán predsedajúci, vážený pán minister, kolegyne, kolegovia, budem veľmi stručný, chcem len upriamiť pozornosť na postrehy pri prečítaní zákona, ktoré som ja uznal vhodné zreteľa. Treba povedať, že zákon prináša pozitívne prvky a spresnenia na už doteraz prijaté zákony. Ďalej treba povedať, že najviac sa to dotkne občanov, ktorí investovali do podielových fondov, lebo tieto sú vylúčené z ochrany Fondu ochrany vkladov a ich ochranu preberajú správcovské investorské spoločnosti. Ale peniaze, ktoré tam investovali, sú v bankách, čiže ak skrachuje banka, kde sú uložené peniaze tých, čo si kúpili podielové fondy, a ak ich včas správcovská spoločnosť z nej nevyberie, tak môžu o ne prísť. Ďalej, zákon dopĺňa podmienky uplatňovania nárokov na výplatu z Fondu ochrany vkladov a podmienky predloženia a súhlasu občana s veľmi podrobnými údajmi. Kvôli tomu sa vkladá nový odsek v § 10 ods. 10. Navrhované znenie sa síce odvoláva na zákon o informáciách, zákon č. 428/2002 Z. z., ale zároveň sa vyžadujú všetky údaje do podrobnosti pod podmienkou, že ak ich klient nepredloží a dokonca nebude súhlasiť s tým, že tieto osobné údaje vrátane fotografie si nebude môcť on zaznamenať kopírovaním, skenovaním alebo iným zaznamenávaním, tak náhradu vyplatenú nedostane. Mňa by len zaujímalo, či s takýmto postupom súhlasí Úrad na ochranu osobnosti a pokiaľ je to možné ešte nejakým rozumným spôsobom korigovať. Ináč so zákonom ako takým súhlasím a podporím ho. Ďakujem. P. Rusko, podpredseda NR SR: Ďakujem pekne, pán poslanec. Konštatujem, že sa ďalej do rozpravy nikto neprihlásil, končím rozpravu. Žiada si reagovať pán minister? Nech sa páči.